b'\n_START_ARTICLE_\nVojska Bezgre\xc5\xa1ne\n_START_PARAGRAPH_\nVojska Bezgre\xc5\xa1ne je katoli\xc4\x8dka marijanska udruga. Utemeljena je u Rimu, 1917. godine, zalaganjem poljskog franjevca sv. Maksimilijana Kolbea.\n_START_SECTION_\nNastanak\n_START_PARAGRAPH_\nMaksimilijan Kolbe je poljski franjevac konventualac, koji je studirao u Rimu. Zapazio je na ulicama grada manifestacije, koje su veli\xc4\x8dale poganstvo i sotonizam te \xc5\xbeestoko kritizirale kr\xc5\xa1\xc4\x87anstvo. Odlu\xc4\x8dio je na\xc4\x87i put, kako ljudima pribli\xc5\xbeiti Boga, da se \xc5\xa1to ve\xc4\x87i broj ljudi spasi, posebno najve\xc4\x87i gre\xc5\xa1nici. Dobio je ideju: \xe2\x80\x9eSvijet bez grijeha mo\xc5\xbee se sazdati samo po onoj, koja je uvijek bila bezgre\xc5\xa1na.\xe2\x80\x9d Odlu\xc4\x8dio je okupiti vjernike, koji \xc4\x87e promicati \xc5\xa1tovanje Bezgrje\xc5\xa1ne - Djevice Marije. Osnovana je udruga \xe2\x80\x9eVojska Bezgre\xc5\xa1ne\xe2\x80\x9e u Rimu 1917. na Me\xc4\x91unarodnom kolegiju franjevaca koventualaca. Maksimilijan Kolbe imao je tada 24 godine. Bio je pokreta\xc4\x8d akcija, makar je bolovao od tuberkuloze. Vratio se 1919. u Poljsku i \xc5\xa1irio pokret. Nailazio je na veliko nerazumijevamje svoje redovni\xc4\x8dke bra\xc4\x87e, no to ga nije pokolebalo. Udruga se \xc5\xa1irila, tiskane su novine, knjige u milijunskim nakladama Udruga je 2. sije\xc4\x8dnja 1922. ishodila pravni status unutar Katoli\xc4\x8dke Crkve u svojstvu vjerske udruge. Papa Pio XI. poticao je vjernike, da se uklju\xc4\x8de u rad udruge i udijelio im brojne oproste 18. prosinca 1926. Udruga se sve vi\xc5\xa1e \xc5\xa1irila, djeluje i danas, me\xc4\x91u ostalim dr\xc5\xbeavama i u Hrvatskoj.\n_START_SECTION_\nCiljevi\n_START_PARAGRAPH_\nCilj udruge je nastojanje oko obra\xc4\x87enja gre\xc5\xa1nika, nekatolika i katolika, ljubav prema svim ljudima, neovisno o vjerskim i nacionalnim razlikama, kako bi ih se pribli\xc5\xbeilo Bogu. Udruga promi\xc4\x8de dobrobit du\xc5\xa1a dobrim primjerom, molitvom, radom, \xc5\xa1irenjem knjiga i \xc4\x8dasopisa o Mariji, \xc5\xa1irenjem \xc4\x8cudotvorne medaljice.\n_START_SECTION_\nDjelovanje u Hrvatskoj\n_START_PARAGRAPH_\nPostoji u Hrvatskoj jo\xc5\xa1 prije Drugog svjetskog rata. Pro\xc5\xa1irila se nakon \xc5\xa1to je Maksimilijan Kolbe progla\xc5\xa1en bla\xc5\xbeenim i svetim. Za \xc5\xa1irenje je zaslu\xc5\xbena Hrvatska provincija sv. Jeronima franjevaca konventualaca i \xc4\x8dlanovi. Nacionalni upravitelj u Hrvatskoj je dugo bio pokojni franjevac konventualac Antun Ga\xc5\xa1pari\xc4\x87.'